সর্বপল্লী রাধাকৃষ্ণণের জন্মদিন উপলক্ষ্যে পালিত শিক্ষক দিবসে শিক্ষকদের সম্বর্ধনা জানানো হল ইলিশ মাছ হাতে তুলে দিয়ে। গোটা ইলিশের পাশাপাশি ইলিশ পাতুরি, ইলিশ ভাপা, দই ইলিশ ও ইলিশ বিরিয়ানি দিয়ে শিক্ষকদের পেট পুজোর ব্যবস্থাও করা হয় শিক্ষক দিবসের এই অনুষ্ঠানে। ঘটনাস্থল দক্ষিণ ২৪ পরগনা জেলার বারুইপুর থানার শাসন স্টেশন সংলগ্ন আপ্যায়ন কমিউনিটি হল। প্রায় ২০০ জন শিক্ষক, শিক্ষিকাকে সম্বর্ধনা দেওয়া হয় সোমবার।

তৃণমূল কংগ্রেসের শিক্ষক সংগঠন পশ্চিমবঙ্গ জেলা প্রাথমিক শিক্ষা সমিতির বারুইপুর দক্ষিণ চক্রের উদ্যোগে পালিত হয় শিক্ষক দিবসের এই অনুষ্ঠান। এদিনের অনুষ্ঠানে উপস্থিত ছিলেন বারুইপুর পশ্চিম বিধানসভা কেন্দ্রের বিধায়ক তথা বিধানসভার স্পিকার বিমান বন্দ্যোপাধ্যায়, বারুইপুর পুরসভার চেয়ারম্যান শক্তি রায়চৌধুরী প্রমুখ। ৬ জন শিক্ষিকার হাতে তুলে দেওয়া হয় এক কেজি ওজনের গোটা ইলিশ। 
হঠাৎ সবকিছু ছেড়ে ইলিশ দিয়ে শিক্ষক-বরণ কেন? এই প্রশ্ন করতেই সংগঠনের সভাপতি সুব্রত হালদার বলেন, ‘‘আমরা অনেকদিন ধরেই একটা ইলিশ উৎসব করার কথা ভাবছিলাম। আর আজ শিক্ষক দিবসের মতো একটি গুরুত্বপূর্ণ দিন। তাই সকল শিক্ষককে নিয়েই বাঙালীর প্রিয় মাছ ইলিশের স্বাদ নিলাম সকলে।’’